OB se verslag is ‘gebrekkig, irrasioneel’, sê RamaphosaPres. Cyril Ramaphosa gedurende die mediakonferensie. (Foto: GCIS) Pres. Cyril Ramaphosa het Sondagaand adv. Busisiwe Mkhwebane, die Openbare Beskermer (OB), se bevindinge teen hom as feitelik verkeerd en irrasioneel bestempel. Hy wil nou die verslag dringend in die hof laat hersien. Ramaphosa het gedurende ŉ mediakonferensie by die Uniegebou in Pretoria gesê hoewel hy Mkhwebane se bevindinge in ŉ ernstige lig beskou, is dit egter “fundamenteel en onherroeplik gebrekkig”. Die president se regspan stem saam. Maroela Media het vroeër berig Mkhwebane het in haar verslag bevind dat die president die parlement opsetlik mislei en die etiese kode vir die uitvoerende gesag oortree het. Mkhwebane het Vrydag ŉ omvattende verslag van 106 bladsye bekendgemaak waarin sy bevind Ramaphosa het die parlement doelbewus mislei oor die R500 000 wat Bosasa (nou African Global Operations) aan sy veldtog geskenk het om president van die ANC te word. “Alle Suid-Afrikaners behoort bekommerd te wees dat ŉ kantoor soos dié van die Openbare Beskermer bevindinge van so ŉ aard teen die staatshoof moet maak,” het Ramaphosa gedurende die mediakonferensie gesê. Pres. Cyril Ramaphosa spreek die media toe. (Foto: GCIS) “Dit is dus noodsaaklik, soos dit in alle ondersoeke moet wees, dat sulke bevindinge op feite berus, ŉ goeie regsbasis het, dat dit rasioneel is en dat daar deur ŉ regverdige, onpartydige en wettige proses tot dié bevindinge gekom is. Ongelukkig versuim die OB se verslag om aan hierdie belangrike vereistes te voldoen.” Die president meen die verslag is volgens die wet verkeerd, irrasioneel en in sommige gevalle oorskry dit selfs die omvang van die OB se magte. “Die OB het die bepalings van die Wet op die Openbare Beskermer, die Grondwet en die wet op gemene reg oortree aangesien ek nie die geleentheid gegun is om kommentaar te lewer op die voorgestelde remediërende optrede nie,” het Ramaphosa gesê. Op grond daarvan wil hy nou die verslag dringend in die hof laat hersien. Hy het reeds sy regspan versoek om ŉ aansoek, om Mkhwebane se bevindinge teen te staan, voor te berei. Dié besluit is volgens die president hoegenaamd nie kommentaar op Mkhwebane as persoon of op haar bevoegdheid of motiewe as OB nie, maar word eerder gemotiveer deur die bepaling dat die wet korrek en konsekwent toegepas moet word. Ramaphosa stem saam dat nóg hy nóg die OB bo die wet verhewe is. “Die Openbare Beskermer is eweneens gebonde aan die wet en, soos die President, aanspreeklik teenoor die bepalings van die Grondwet,” meen hy.